ନିଆଳି ଗାଁ ଲୋକଙ୍କୁ ଦୁଃଖ ଦେଉଛି ବଂଶଧାରା\nଲାଞ୍ଜିଗଡ,୩।୧(ଡି.ଏନ୍.ଏ)-କଳାହାଣ୍ଡି ଜିଲା ଲାଞ୍ଜିଗଡ ବ୍ଲକ ଚମ୍ପାଦେଇପୁର ପଞ୍ଚାୟତ ଅର୍ନ୍ତଗତ ନିଆଳି ଗାଁବାସୀଙ୍କ ପାଇଁ ଦୁଃଖ ସାଜିଛି ବଂଶଧାରା ନଦୀ। ଏହି ଗାଁର ଉନ୍ନତିରେ ଏହା ବାଧକ ସାଜିଛି। ନଦୀରେ ପୋଲ ନ ଥିବାରୁ ଲୋକେ ବିପଦସଂକୁଳ ଅବସ୍ଥାରେ ନଦୀ ଭିତରେ ପଶି ଯିବାଆସିବା କରୁଛନ୍ତି। ଏଠାରେ ପୋଲ ପାଇଁ ବାରମ୍ବାର ଦାବି ହେଉଥିଲେ ମଧ୍ୟ କେହି ଶୁଣୁ ନାହାନ୍ତି। ଗାଁରେ ରହନ୍ତି ୧୫୦ରୁ ଊର୍ଦ୍ଧ୍ୱ ପରିବାର। ଜନସଂଖ୍ୟା ପ୍ରାୟ ୪୦୦ରୁ ଊର୍ଦ୍ଧ୍ୱ। ଗାଁର ସମସ୍ତେ ଚାଷବାସ କରି ନିଜ ଗୁଜରାଣ ମେଣ୍ଟେଇଥାନ୍ତି। ବ୍ଲକ ସଦର ମହକୁମାଠାରୁ ୧୫କି. ମି ଦୂରରେ ଥିବା ଏହି ଗାଁରେ ଲୋକେ ବର୍ତ୍ତମାନ ମଧ୍ୟ ସର୍ବନିମ୍ନ ମୌଳିକ ସୁବିଧାରୁ ବଞ୍ଚତ୍ତ ହୋଇଛନ୍ତି। ଗାଁ ମଝିରେ ବଂଶଧାରା ନଦୀ ଯାଇଥିବାରୁ ଲୋକେ ହଇରାଣ ହରକତ ହୁଅନ୍ତି।\nନିଆଳି ଗାଁ ଲୋକଙ୍କୁ ଦୁଃଖ ଦେଉଛି ବଂଶଧାରା\t January 3rd, 20:51 PM January 3rd, 20:51 PM\nଲାଞ୍ଜିଗଡ,୩।୧(ଡି.ଏନ୍.ଏ)-କଳାହାଣ୍ଡି ଜିଲା ଲାଞ୍ଜିଗଡ ବ୍ଲକ ଚମ୍ପାଦେଇପୁର ପଞ୍ଚାୟତ ଅର୍ନ୍ତଗତ ନିଆଳି ଗାଁବାସୀଙ୍କ ପାଇଁ ଦୁଃଖ ସାଜିଛି ବଂଶଧାରା ନଦୀ। ଏହି ଗାଁର ଉନ୍ନତିରେ ଏହା ବାଧକ ସାଜିଛି। ନଦୀରେ ପୋଲ ନ ଥିବାରୁ ଲୋକେ ବିପଦସଂକୁଳ ଅବସ୍ଥାରେ ନଦୀ ଭିତରେ ପଶି ଯିବାଆସିବା କରୁଛନ୍ତି। ଏଠାରେ ପୋଲ ପାଇଁ ବାରମ୍ବାର ଦାବି ହେଉଥିଲେ ମଧ୍ୟ କେହି ଶୁଣୁ ନାହାନ୍ତି। ଗାଁରେ ରହନ୍ତି ୧୫୦ରୁ ଊର୍ଦ୍ଧ୍ୱ ପରିବାର। ଜନସଂଖ୍ୟା ପ୍ରାୟ ୪୦୦ରୁ ଊର୍ଦ୍ଧ୍ୱ। ଗାଁର ସମସ୍ତେ ଚାଷବାସ କରି ନିଜ ଗୁଜରାଣ ମେଣ୍ଟେଇଥାନ୍ତି। ବ୍ଲକ ସଦର ମହକୁମାଠାରୁ ୧୫କି. ମି ଦୂରରେ ଥିବା ଏହି ଗାଁରେ ଲୋକେ ବର୍ତ୍ତମାନ ମଧ୍ୟ ସର୍ବନିମ୍ନ ମୌଳିକ ସୁବିଧାରୁ ବଞ୍ଚତ୍ତ ହୋଇଛନ୍ତି। ଗାଁ ମଝିରେ ବଂଶଧାରା ନଦୀ ଯାଇଥିବାରୁ ଲୋକେ ହଇରାଣ ହରକତ ହୁଅନ୍ତି। ଏହି ନଦୀ ଯୋଗୁ ନିଆଳି ସମେତ ପଞ୍ଚାୟତର ୧୦ଖଣ୍ଡ ଗାଁ ପଞ୍ଚାୟତ ମୁଖ୍ୟାଳୟ ସହିତ ଯୋଗାଯୋଗ କରିପାରନ୍ତି ନାହିଁ। ପଞ୍ଚାୟତରେ ମିଳୁଥିବା ପିଡିଏସ୍ ସାମଗ୍ରୀ ଓ ବୃଦ୍ଧାବୃଦ୍ଧ ଭତ୍ତା ଆଣିଯିବା ପାଇଁ ନଦୀପାର ହେବା ଅସମ୍ଭବ ହୋଇପଡୁଛି। ପଞ୍ଚାୟତର ଚାଳିଶିରୁ ଊର୍ଦ୍ଧ୍ୱ ପିଲା ବିଶ୍ୱନାଥପୁରସ୍ଥିତ ଆଦର୍ଶ ବିଦ୍ୟାଳୟରେ ଅଧ୍ୟୟନ କରୁଥିବାବେଳେ ଏହି ବଂଶଧାରା ନଦୀ ଯିବା ଆସିବାରେ ବାଧକ ସାଜିଛି। ବର୍ତ୍ତମାନ ମଧ୍ୟ ନଦୀରେ ଛାତିଏ ପାଣି ପ୍ରବାହିତ ହେଉଛି। ବର୍ଷାଦିନ କଥା ନ କହିବା ଭଲ। ବର୍ଷା ଚାରିମାସ ଏହି ଅଞ୍ଚଳର ଲୋକେ ଏକ ପ୍ରକାର ଜଳବନ୍ଦୀ ଅବସ୍ଥାରେ ଜୀବନ ବିତାଇ ଥାଆନ୍ତି। ଏହି ନଦୀରେ ଏକ ପୋଲ ନିର୍ମାଣ ପାଇଁ ନେତାଠାରୁ ମନ୍ତ୍ରୀ ଓ ବିଡିଓଙ୍କଠାରୁ ଜିଲାପାଳ ପର୍ଯ୍ୟନ୍ତ ଅଭିଯୋଗ କରିକରି ଥକିଗଲେଣି। ହେଲେ କୌଣସି ନେତା କିମ୍ବା ସରକାରୀ ଅଧିକାରୀ କର୍ଣ୍ଣପାତ କରୁ ନ ଥିବା ଅଭିଯୋଗ କରିଛନ୍ତି ଅଞ୍ଚଳବାସୀ। ଏହି ପୋଲ ନିର୍ମାଣକୁ ନେଇ ଗତବର୍ଷ ହୋଇଥିବା ପଞ୍ଚାୟତ ନିର୍ବାଚନରେ ମଧ୍ୟ ଭୋଟବର୍ଜନ କରିଥିଲେ ନିଆଳି ଗ୍ରାମବାସୀ। ସରକାର ଓ ବିଧାୟକଙ୍କ ଇଚ୍ଛାଶକ୍ତିର ଅଭାବ ଯୋଗୁ ଆମେ ଏଭଳି ପରିସ୍ଥିତି ଦେଇ ଗତି କରୁଛୁ ବୋଲି ସେମାନେ ଅଭିଯୋଗ କରିଛନ୍ତି। ଭୋଟ ସମୟରେ ବିଧାୟକ ଆସି ଅନେକ ସ୍ବପ୍ନ ଦେଖାଇବା ସହ ରାସ୍ତା ଓ ପୋଲ ନିର୍ମାଣ ପାଇଁ ପ୍ରତିଶ୍ରୁତି ଦେଉଛନ୍ତି। ବର୍ତ୍ତମାନ ବ୍ଲକରେ ପ୍ରତ୍ୟେକ ଦୁର୍ଗମ ଅଞ୍ଚଳକୁ ପ୍ରଧାନମନ୍ତ୍ରୀ ଗ୍ରାମ ସଡ଼କ ଓ ବିଜୁସେତୁ ନିର୍ମାଣ କରାଯାଉଛି, ହେଲେ ଆମ ଅଞ୍ଚଳ କାହିଁକି ବାଦ ପଡିଛି ବୋଲି ଗ୍ରାମବାସୀ ପ୍ରଶ୍ନ ଉଠାଇଛନ୍ତି। ବିଧାୟକଙ୍କ ପ୍ରତିଶ୍ରୁତି କୁଆଡେ ଗଲା ବୋଲି ନିଆଳି ଗ୍ରାମର ସୁଧୀର ହରିଜନ ବିଧାୟକଙ୍କୁ ପ୍ରଶ୍ନ କରିଛନ୍ତି। ପଞ୍ଚାୟତର କଂସାରି, ବାତେରଲିମା, ରସବଣ୍ଡେଲ, କୁଟିଙ୍ଗଡେଲି, ବାଣିପଙ୍ଗା, ପିପେଲପଡା, ବୋରିଙ୍ଗପଦର, ଟୁରିଗିଡା, ନିଆଳି ଓ ସୁନାଖୁଣ୍ଟି ଗାଁ ପାଇଁ ରାସ୍ତା ମଧ୍ୟ ଏ ପର୍ଯ୍ୟନ୍ତ ହୋଇପାରି ନାହିଁ। ଯେଉଁ ରାସ୍ତା ଅଛି, ଖାଲଖମାରେ ପରିପୂର୍ଣ୍ଣ। ମଣିଷ ଚାଲିବା ଦୂରର କଥା ଗାଈବଳଦ ମଧ୍ୟ ଚାଲିପାରୁ ନାହାନ୍ତି। ଏହି ରାସ୍ତା ପାଇଁ ମଧ୍ୟ ଅନେକ ଥର ଅଭିଯୋଗ କରି ଆନ୍ଦୋଳନକୁ ଓହ୍ଲାଇଥିଲେ ଅଞ୍ଚଳବାସୀ। ହେଲେ ଏ ପର୍ଯ୍ୟନ୍ତ ତାହା ପୂରଣ ହୋଇପାରିନାହିଁ। ଏ ସମ୍ପର୍କରେ ଲାଞ୍ଜିଗଡ ବିଧାୟକ ବଳଭଦ୍ର ମାଝିଙ୍କୁ ପଚାରିବାରୁ ସେ କହିଲେ, ବର୍ତ୍ତମାନ ଲାଞ୍ଜିଗଡ ବ୍ଲକର ଅନେକ ଦୁର୍ଗମ ଅଞ୍ଚଳକୁ ପ୍ରଧାନମନ୍ତ୍ରୀ ଗ୍ରାମ ସଡକ ଯୋଜନା ଦ୍ୱାରା ମୁଖ୍ୟ ରାସ୍ତା ସହିତ ସଂଯୋଗ କରାଯାଉଛି। ଅନେକ ନଦୀରେ ବିଜୁ ସେତୁ ନିର୍ମାଣ କାର୍ଯ୍ୟ ମଧ୍ୟ ଚାଲିଛି। ଯଥାଶୀଘ୍ର ନିଆଳି ନିକଟସ୍ଥ ବଂଶଧାରା ନଦୀର ପୋଲ ଓ ନୂତନ ରାସ୍ତା ନିର୍ମାଣ କରାଯିବ ବୋଲି ସେ ପ୍ରକାଶ କରିଛନ୍ତି।
